Tämpel hai d Germane am Afang nit baut für ihri Götter und si nur im Freie abätet. De best erforschti Opferplatz isch s Opfermoor vo Oberdorla, wo vom 6. Jh.v.Chr. bis is früeni Mitelalter Götter vereert worde sind. Schpöter hai si agfange Tämpel baue und dört hai si Götterschtatue us Holz oder Metal abätet. D Germane hai ihre Götter Opfer, unter anderem au Menschenopfer, brocht. Si hai gfiirt bi gemeinsame Kultässe mit Danze und Singe. A Brieschterschtand hai si nit kennt, dr Afüehrer het Brieschterpflichte übernoh [21][22].